Document ID: 32005D0170

KOMISJONI OTSUS,
16. juuni 2004,
Rotterdami, Antwerpeni ja Ruhri piirkonna vahelise propeenijuhtme rajamiseks antava abi kohta, millest on teatanud Belgia, Saksamaa ja Madalmaad
C 67/03 (ex N 355/03) - C 68/03 (ex N 400/03) - C 69/03 (ex N 473/03)
(teatavaks tehtud numbri K(2004) 2031 all)
(Ainult hollandi-, prantsus- ja saksakeelsed tekstid on autentsed)
(EMPs kohaldatav tekst)
(2005/170/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut, eriti selle artikli 88 lõike 2 esimest lõiku,
võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
olles kutsunud huvitatud isikuid esitama oma märkusi vastavalt nimetatud artiklitele (1) ja olles nendega arvestanud,
ning arvestades järgmist:
1. MENETLUS
(1)
2002. aasta sügisest on komisjonil olnud propeenijuhtme ehituse projektile antava riigiabi teemadel mitteametlikke kontakte Madalmaade ja Saksamaa ametivõimudega. Komisjon kirjutas 13. veebruaril 2002. aastal Saksamaale ja viimane vastas 27. märtsil 2003. aastal. Komisjonil oli seejärel mitteametlikke kontakte ka Belgia ametivõimudega. Euroopa naftakeemia tootjate assotsiatsioon (APPE) edastas selle projekti toetuseks oma 15. mai 2003. aasta kirjas aruande. Oma 24. juuli 2003. aasta, 4. septembri 2003. aasta ja 16. oktoobri 2003. aasta kirjades teavitasid Saksamaa, Madalmaade ja Belgia ametivõimud komisjoni omapoolsest abist projektile. Need dokumendid registreeriti vastavalt numbrite N 355/03, N 400/03 ja N 473/03 all.
(2)
Komisjon palus oma 27. augusti 2003. aasta kirjas Saksamaalt lisateavet. Selle palve täitis Saksamaa 6., 15. ja 28. oktoobri 2003. aasta kirjades.
(3)
Oma 11. novembri 2003. aasta otsusega K(2003) 4080 algatas komisjon menetluse, mis on seoses teavitatud meetmetega ette nähtud asutamislepingu artikli 88 lõikes 2. Komisjon edastas otsuse Saksamaale, Madalmaadele ja Belgiale samal päeval - menetlused registreeriti vastavalt numbrite C 67/03, C 68/03 ja C 69/03 all. Saksamaa, Madalmaad ja Belgia esitasid oma 12., 18. ja 22. detsembri 2003. aasta kirjades selle otsuse suhtes oma märkused. Komisjon küsis lisateavet oma 23. jaanuari 2004. aasta kirjades, millele asjaomased liikmesriigid vastasid 20. ja 27. veebruari ning 2. märtsi 2004. aasta kirjades.
(4)
Komisjoni otsus avaldati Euroopa Liidu Teatajas (2). Kolm huvitatud isikut saatsid komisjonile oma märkused, mille komisjon edastas Saksamaale, Madalmaadele ja Belgiale. Oma 5., 29. ja 11. märtsi 2004. aasta kirjades kommenteerisid riigid neid tähelepanekuid. Viimaks saatsid nad ka lisateabe oma 25. mai ja 4. juuni kirjades 2004. aastal.
2. KÕNEALUSTE MEETMETE ÜKSIKASJALIK KIRJELDUS
2.1. Üldinformatsioon ja abisaaja
2.1.1. Propeen ja selle transport
(5)
Nafta töötlemisel saadud propeeni kasutatakse polümeeride tootmiseks, mida omakorda tarvitatakse plastmaterjalide valmistamisel. Lääne-Euroopas saadakse ligi 70 % propeenist eteeni tootmise kõrvalsaadusena. Seega sõltub tootmisüksuste asukoht tihti eteeni turustamisvõimalustest. Lääne-Euroopa turu kogumahuks hinnati 2001. aastal 14,7 miljoni tonni, millest pool kasutati uue propeenitorujuhtme teeninduspiirkonnas. Propeenituru lähiaastate kasvuprognoos on hinnanguliselt 3,7 %-4 %. Eteeniturgu iseloomustab aga märksa väiksem, ligikaudu 2 % kasv.
(6)
Praegu saabub igal aastal umbes 5 501 500 tonnist propeeni vedavat lihtrit ja 480 050 tonnist tsisternvagunit Rotterdam-Antwerpen-Kölni kolmnurka. 2010. aastaks prognoositakse selles piirkonnas 1,7 miljoni tonni suurust propeeni puudujääki. Keemiaharu struktuuri arenedes aga peaks propeenijuhtmega kohale veetama 2,5 tonni.
(7)
Vaadates eraldi vedu Rotterdamist Limburgi lõunaosasse ja Ruhri piirkonda, on arvud pisut erinevad. 1997. aastal veeti 93,4 miljonit tonni propeeni kilomeetri kohta, millest 4 miljonit tonni raudteed pidi ja 89,4 miljonit lihtritega. 2010. aastal peaks Ruhri piirkonda veetama kokku 1,5 miljonit tonni aastas, mis teeb 750 lihtrit aastas. Rotterdamist Limburgi lõunaosasse veetav propeen kokku oleks umbkaudu 180 000 tonni aastas ehk 900 tsisternvagunit ja 70 lihtrit aastas.
2.1.2. Abisaaja
(8)
Abisaaja on keemiaettevõtete konsortsium European Pipeline Company BV (EPC). Selle eelkäija on European Pipeline Development Company (EPDC). Selle aktsionärid on BASF AG, Celanese Chemical Europe GmbH, Shell Nederland Chemie BV, DSM NV, Rütgers Chemicals AG, Sasol Germany GmbH, Veba Oil Refining & Petrochemicals GmbH, Westgas GmbH ja SABIC Europe. Sellele konsortsiumile kuuluvad Madalmaade aktsiad, 100 % Belgia varahaldusettevõtte EPDC Flanders NV aktsiatest ja 49,9 % Saksa varahaldusettevõtte Propylenpipeline Ruhr GmbH (PRG) (3) aktsiatest. Äriühingule Landesentwicklungsgesellschaft Nordrhein-Westfalen (LEG) (4) kuuluvad ülejäänud 50,1 % aktsiatest, kuid tema finantskohustused on piiratud tema kapitaliosalusega ühingus. EPC ja Belgia ning Saksa varahaldusettevõtted asutasid koos ühisettevõtte European Pipeline Administration Company (EPAC), mis vastutab kogu propeenitorujuhtme haldamise eest.
2.1.3. Propeenijuhtme projekt
(9)
Teatised käsitlevad torujuhet, mille abil veetakse propeeni Rotterdamist Antwerpeni, Tessenderloo, Geleeni ja Kölni kaudu Oberhausenisse Ruhris. Juhtmevõrgustiku üldpikkus oleks ligikaudu 520 km. See üheksast osast koosnev torujuhe järgiks nii palju kui võimalik olemasolevaid eteenijuhtmeid. Saksa teatis on seotud vaid Oberhausenist Kölni kaudu Madalmaade piirini kulgeva osaga (“Pilot 2”), kus ta ühineb teise, Ruhri piirkonna põhjaosa torujuhtmega (“Pilot 1”). Lisaks investeeringutele propeenitorujuhtmesse, investeeritakse Madalmaade ja Belgia sadamatesse ning Duisburgis Saksamaal uutesse ladustamisvõimsustesse. Vastavalt nõukogu 27. juuni 1985. aasta direktiivile 85/337/EMÜ, milles käsitletakse teatavate riiklike ja eraprojektide keskkonnamõju hindamist, (5) peab abisaaja andma hinnangu kogu propeenitorujuhtme keskkonnamõjule.
(10)
Investeeringu kogumaksumus ulatub 148 500 000 euroni, nagu esitatud tabelis 1. (6)
Tabel 1
Investeeringu kogumaksumus
(miljonites eurodes)
Juhtmeosa
Investeering
Saksamaa, “Pilot 2”
67,134
Madalmaad
26,0
Belgia
55,4
kokku
148,5
(11)
Propeenijuhtme haldamine on korraldatud kooskõlas kolmandatele isikutele avatud juurdepääsu (“open access/common carrier”) ja väikese kasumi põhimõttega. Propeenijuhet võivad kasutada diskrimineerimiseta kõik tootjad ja kasutajad, kes seda soovivad. Torujuhtme läbilaskevõime peaks olema piisav, et katta lähema 20 aasta jooksul prognoositav nõudluse kasv. Teenustasu on kõigile kasutajatele ühesugune, sõltumata sellest, kas tegemist on aktsionäriga või mitte. See määratakse kindlaks vastavalt läbitud juhtmeosade arvule.
(12)
Teenustasu määratakse kindlaks läbipaistvalt, võrreldavalt raudtee- ja veetranspordi teenustasudega. […] (7) 2006-2008 […]. Kogusega seotud hinnaalandust ei ole ette nähtud. Teenustasu kaasajastamiseks viiakse iga kahe aasta järel läbi neid transpordiliike käsitlev uuring.
(13)
Ehitustööde ja teenuste ostmisel peavad EPAC ja PRG järgima menetlust, mis on ette nähtud riigihankeid käsitlevates ühenduse ja riigisisestes õigusaktides.
2.1.4 Abi
(14)
Saksamaa kavatseb eraldada propeenijuhtme Saksamaad läbivale osale (“Pilot 2”) otsetoetust, mis katab 80 % ulatuses normaalsest tasuvuspiirist puudujääva osa (“unrentierlichen investiven Kosten”) ja mille ülempiir on 50 % kogu investeerimissummast. Abikõlblik kulu on investeering, mis sisaldab planeerimist, ehitust ja juhtme esimest täitmist, millest on lahutatud esimese 15 aasta planeerimata lisatulu, mis on arvutatud diskonteeritud rahavoogude analüüsi alusel. Abi summa ulatuks 18 682 000 euroni. Vastavalt Saksa ametivõimude edastatud arvutustele võimaldab see abi 25 aasta jooksul saavutada 5,6 % sisemise tasuvusläve.
(15)
Madalmaad kavatsevad eraldada abi 4 000 000 euro ulatuses. See summa oleks vajalik, et viia projekti Madalmaid läbiva osa tasuvus tööstuspartneritele vastuvõetava tasemeni. Saksa ja Madalmaade riigiabi on ad hoc meede, mis ei põhine mingil toetuskaval.
(16)
Belgia eraldatava otsetoetuse suurus on 2 919 480 eurot ja ta kavatseb abisaaja vabastada viieks aastaks omandimaksu maksmisest, mis annab hinnanguliselt 766 000 euro suuruse eelise. Investeeringu kogumaksumus oleks Belgias 55 400 000 eurot, millest 40 885 000 eurot loevad Belgia ametivõimud abikõlblikuks. Sellest on lahutatud tegevuskasum, mis ulatub 16 556 000 euroni, (8) mis jätab abikõlbliku summa suuruseks 24 329 000 eurot. Belgia ametivõimud on arvamusel, et antud abi on kooskõlas komisjoni heakskiidetud toetuskavaga. (9) Kõnealuses kavas nähakse ette 12 % abi eraldamist seda tüüpi investeeringutele, mis vastab 2 919 480 euro suurusele abile. Abi ei saa määrata kulutuste katteks, mis on seotud üldiste uuringute, maade ostu ja vahendustasudega.
(17)
Belgia teavitas komisjoni oma abist, et saada juriidiline kindlus ja anda komisjonile investeerimisprojektist tervikpilt koos eraldatud abi kogusummaga.
(18)
Kolm liikmesriiki on andnud abi tingimusel, et 25 aasta ehk propeenijuhtme majandusliku eluea jooksul kohaldatakse vaba juurdepääsu ja võrdse kohtlemise põhimõtteid. Nende põhimõtete austamine on kirjas EPMC põhikirjas, kusjuures pärast 25aastase ajavahemiku lõppemist saab põhikirja muuta selles küsimuses vaid kõikide liikmete ühehäälse otsuse alusel.
(19)
Läbivaatamisel on EIP laen, mis moodustab kuni 30 % projekti kogumaksumusest. Aktsionärid kataksid 8 miljonit eurot omavahenditest ja ülejäänud osa rahastamise tagaksid pangad. Samal ajal peavad aktsionärid kandma esimeste aastate kahjud, mis teeb aastani 2008 kokku ligikaudu 38 miljonit eurot, mis pärast intresside ja maksude mahaarvutamist oleks 18 miljonit eurot.
2.1.5. Laiem, üleeuroopaline alkeenide juhtmevõrk
(20)
APPE saatis komisjonile aruande, milles käsitletakse laiemat alkeenide juhtmevõrgustikku, mille osa on ka kõnealune propeenijuhtme projekt. (10) Praegu on Euroopas kokku viis omavahel ühtseks võrgustikuks ühendamata eraldiseisvat süsteemi eteeni transportimiseks, millega on ühendatud vaid 50 % koguvõimsusest. Propeeni veoks on Beneluxi ümbruskonnas mitmeid eraldiseisvaid süsteeme. Ühise alkeenidevõrgu eesmärk on need erinevad süsteemid ühendada ja neid arendada. Aruandes on toodud välja mitu kaarti, kus on esitatud mitmesuguseid juba ehitusjärgus ja kavandatud juhtmeprojekte, mille abil oleks võimalik luua terviklik võrgustik.
2.2. Saksa, Madalmaade ja Belgia ametiasutuste esitatud põhjendused riigiabi andmiseks
(21)
Projekti vajadust põhjendatakse kaalutlustega, mis on seotud keskkonna, transpordi turvalisuse ja tööstuspoliitikaga.
2.2.1. Keskkonnaga seotud eelised
(22)
Propeeni veomahud peaksid kasvama väga kiiresti, mis suurendab koormust laeva- ja autotranspordile. Juhtme rajamine peaks laeva- ja autotranspordi probleemi leevendama ning hoidma ära pudelikaelte tekkimise. See vähendaks oluliselt ummikuid maanteedel.
(23)
Erinevus traditsiooniliste transpordiliikide ja juhtmetranspordi puhul eralduvate heitkoguste vahel on esitatud tabelis 2.
Tabel 2
Eralduvad heitkogused
Ühikud
Raudtee
Lihter
Kokku
Juhe
Delta
Veomahud
t/km
7 100 000
158 200 000
165 300 000
165 300 000
CO2
kg/t/km
312
6 960
7 237
4 496
2 741
NOx
kg/t/km
1,99
124
126
5,12
121
CO
kg/t/km
0,14
6,33
6,47
0,5
5,97
VOC
kg/t/km
0,07
6,33
6,4
0,17
6,23
SO2
kg/t/km
0,14
9,49
9,63
2,15
7,48
(24)
Heitkogused vähenevad veelgi, sest tänu juhtmele on võimalik investeerida uutesse keskuste rajamisse, mille tulemusena väheneb alkeenide transpordi vajadus.
2.2.2. Transpordi turvalisus ja liiklusummikud
(25)
Propeenijuhe aitab muuta transporti oluliselt turvalisemaks. Propeen kuulub kõige kõrgemasse riskiklassi. Kui torujuhet ei ehitata, kaasneks turu arenguga muude propeeni transportimisviiside märkimisväärne kasv, samuti nendega seotud liiklusturvalisuse ja ummikute probleemi teravnemine.
(26)
Madalmaades tuntakse muret eelkõige seoses lihtriveo ja raudteetranspordiga. Raudteetranspordi arenguga teravneks turvalisuse ja propeeni ümberlaadimise küsimus piki raudteed. Tänu torujuhtmele oleks võimalik seda ohtu vähendada eelkõige vajalike manööverduste ja ümberlaadimiste arvu vähendamise teel jaamades. Üks ohtlikemaid paiku Rotterdami ja Geleeni vahelisel raudteelõigul on Venlo raudteejaam. Selle probleemi lahendamiseks tuleks kavandada jaama üleviimist teise kohta, mis aga läheks maksma ligikaudu 134 miljonit eurot. Propeenijuhtme rajamise puhul aga ei ole see üleviimine enam vajalik.
(27)
Madalmaade hinnangul on toetuse otsene sotsiaal-majanduslik kasu (liiklusturvalisus, heitkogused ja müra vähenemine) 12 %.
2.2.3. Tööstuspoliitika ja tööhõivega seotud kaalutlused
(28)
Propeenijuhe on strateegiliselt oluline asjaomase piirkonna keemiatööstuse elujõulisusele seisukohalt. 1998. aasta uurimus tõi välja asjakohase infrastruktuuri puudumise kui peamise konkurentsivõimet pärssiva teguri. Olukord on hoopis teistsugune Ameerika Ühendriikides, kus võrk on hästi välja arendatud. Juhe lihtsustaks oluliselt transporti, sest juhe toimib ka hoidlana, millele pääsevad kõik kasutajad juurde otse ja mis asub neile lähedal. Juhe vähendaks samuti klientide ebakindlust propeeniga varustamise suhtes, mis on seotud aurkrakkimistehastes tekkivate häiretega tootmises.
(29)
1999. aastal andis keemia toorainetööstus Emscher-Lippe piirkonnas (Saksamaal) tööd 5 233 inimesele. Ligi 1 906 töökohta olid tihedalt seotud propeenipõhiste toodetega: 1 506 töökohta toorainetööstuses ja 400 töökohta plastmaterjalide töötluses. Juhtme puudumisel kasutataks kõnealuse piirkonna potentsiaali maksimaalselt 50 % ulatuses. Läbiviidud uurimuses pakuti välja Emcher-Lippe piirkonna oletatav töökohtade arv propeenijuhtme olemasolul ja selle puudumisel. Toorainetööstusele looks see projekt aastaks 2010 juurde 658 töökohta, arvestamata seejuures multiplikaatorefekti. Sellega seotud keemiatööstuses aga 2 697 töökohta. Absoluutarvudes kahaneks tööhõive nii või teisiti, kuid tänu propeenijuhtmele aeglasemalt kui muidu.
(30)
Aastal 2002 oli Limburgi lõunaosa keemiatööstuses tööga hõivatud ligi 9 740 inimest. Neist 500-550 töötavad Limburgi lõunaosas propeenitootmises ning polüpropeeni derivaatide tootmise ja töötlemise alal.
3. ASUTAMISLEPINGU ARTIKLI 88 LÕIKES 2 ETTENÄHTUD MENETLUSE ALGATAMISE PÕHJENDUSED
(31)
Oma otsuses algatada asutamislepingu artikli 88 lõikes 2 ettenähtud menetlus selgitas komisjon, millistel põhjustel tuleb kõnealuseid meetmeid käsitleda riigiabina asutamislepingu artikli 87 lõike 1 tähenduses ning väljendas teatavat kahtlust nende meetmete kokkusobivuse suhtes eespool nimetatud asutamislepinguga. Abi ei mahu ühenduse keskkonnakaitsele antava riigiabi kohta kehtestatud suuniste (11) (edaspidi: “keskkonnakaitsega seotud riigiabi suunised”) ega piirkondliku riigiabi andmise juhendi, (12) samuti mitte muude komisjoni juhendites ja suunistes kehtestatud tingimuste alla. Ühtlasi erineb kõnealune juhtum teistest transpordiinfrastruktuuri abiga seotud juhtumitest, mille komisjon on heaks kiitnud. Seoses abi hindamisel kasutatud üldiste kriteeriumidega täheldas komisjon, et vajaminev kogusumma ja abi proportsionaalsus ei ole selged. Teatavate juhtmete ehitust on rahastatud täielikult erakapitalist. Lisaks kõigub abi osatähtsus projekti osade lõikes oluliselt: näiteks on selle osatähtsus suhteliselt suur Saksamaa osas. Kerkisid üles ka teatavad küsimused seoses tulususe arvutamise aluseks olevate väidetega. Lõpuks on komisjonil tekkinud küsimus, kas siin ei ole tegu konkurentsi liialt suure moonutamisega, eelkõige otseselt projektis osalevate keemiaettevõtete ja teiste keemiatööstuse ning seotud tööstusalade ettevõtete vahel, ning kõnealuse piirkonna ja teiste ühenduse piirkondade keemiatööstuse vahel.
4. HUVITATUD ISIKUTE MÄRKUSED
(32)
Komisjonile on edastatud Deutsche Bahn’i ja kahe keemiatööstuse konkurendi kirjalikud märkused.
(33)
Deutsche Bahn nõustus komisjoni analüüsiga ja leiab, et abi kahjustab tema huve, sest juhtmevedu hakkab asendama raudteetransporti, see aga toob kaasa ligikaudu 13 miljoni euro suuruse käibelanguse aastas. Seejärel langeks käive seoses sellega, et Ruhri piirkonna kasutajad võivad lõpetada tarnelepingud Lõuna-Saksamaal tegutsevate propeenitootjatega. Deutsche Bahn tõi mitmeid näiteid käibe languse kohta, mida põhjustaks juhtme ehitamine.
(34)
Esimene konkurent suhtub positiivselt alkeenijuhtmete väljaarendamisse Euroopas, kuid kahtleb, kas kõnealusele projektile määratud abi on õigustatud. Esiteks transporditakse juhtme abil polümeerimiseks sobivat propeeni, mitte keemiliselt puhast ega rafineeritud propeeni, kus propeenisisaldus on väiksem. Polümeerimiseks sobiv propeen moodustab turust vaid 60 %. Saamaks juurdepääsu uuele torujuhtmele, peavad keemiliselt puhta propeeni tootjad tegema märkimisväärseid investeeringuid, et viia oma toodang polümeerimiseks sobiva propeeni tasemele. Teiseks ei saa keemiatööstuse nõrka konkurentsivõimet põhjendada propeenijuhtmete võrgu puudumisega Euroopas, sest juhtme teenustasu on samas suurusjärgus teiste transpordiliikide omaga. Propeenijuhe on viimatinimetatute konkurent ning riigiabi kahjustaks konkurentsi ettevõtetega, kes juba praegu teevad suuri investeeringuid asukohtade valikusse, muulidesse jne. Kolmandaks on lihtri- ja raudteetransport tõestanud oma eeliseid seoses keskkonnakaitsega. Neljandaks võib juhtme rajamise tagajärjeks olla investeeringute ümberpaiknemine Beneluxi rannikualadelt näiteks Saksamaale.
(35)
Teine konkurent on nõus põhimõttega, et kergete süsivesinike transport juhtmete kaudu pakub huvi tõhususe ja turvalisuse tõttu, ning et hea infrastruktuur innustab investeerimist ja kindlustab tööhõivet piirkondades, mis selle juhtmega on omavahel ühendatud. Ometi juhib ta tähelepanu sellele, et transporditava propeeni praegused mahud läänest itta ei ole piisavad, et investeerida juhtme ehitusse. Abi õigustamiseks oleks vaja kasvatada mahte kõigis osades: tõsta propeeni tarbimist juhtme osas Limburgis Madalmaades ja Saksamaal ning ka propeenitootmist rannikupiirkonnas. Vastukaaluks on SABIC teada andnud Madalmaades Limburgis krakkimisseadmete väljatöötamisest, mis vähendaks Antwerpen-Rotterdam-Amsterdami (ARA) piirkonnast transporditava propeeni kogust juhtides selle juhtme idapoolele. Ilma investeeringuteta ARA piirkonna propeenitootmisesse töötaks juhe alakoormusega.
5. SAKSAMAA, MADALMAADE JA BELGIA MÄRKUSED
5.1. Kolme riigi ühised märkused
(36)
Kolm liikmesriiki toonitavad projekti tähtsust keskkonna, liiklusturvalisuse kui ka tööstuse seisukohast. Nad rõhutavad, et propeenijuhet hakatakse kasutama vastavalt vaba juurdepääsu, võrdse kohtlemise ning ühise transportija põhimõtetele.
(37)
Abisaajate väljaselgitamiseks ei olnud võimalik korraldada pakkumismenetlust, sest teatavad otseselt projektis osalevad naftakeemia äriühingud olid olemasolevate juhtmeosade omanikud. See ei oleks muuseas olnud ka majanduslikult mõttekas. Konkurentsi moonutamine on sellel erijuhtumil välistatud, sest kõik äriühingud võivad konsortsiumi astuda.
5.2. Saksamaa märkused
(38)
Saksamaa rõhutab, et avalik abi ei ole riigiabi, sest see ei too kaasa selektiivset eelist. Propeenijuhe tuleb lugeda transpordiinfrastruktuuriks nagu muud transpordiinfrastruktuurid. See on kooskõlas komisjoni varasemate otsustega. (13) Projekt käivitati keskkonna- ja tööstuspoliitilistel kaalutlustel, mitte vastuseks eraalgatusele. Samuti võeti projekti toetamise otsuse tegemisel arvesse seda, et teiste transpordiliikide juures, nagu laevateed ja raudteed, kasutatakse riigipoolset rahastamist.
(39)
Lisaks leiab Saksamaa, et projekti eesmärgiks on korraldada propeenitransporti erinevatel viisidel. Sellega seoses kuulub kõnealune abi asutamislepingu artikli 73 kohaldamisalasse.
(40)
Tänu abile oleks Saksamaal projekti sisemine tasuvuslävi 5,6 %. See ei saaks kujuneda kõrgemaks: kui tulud oleksid esimese 15 aasta jooksul ettenähtust suuremad, nõutakse abisaajalt vastav summa tagasi. Saksamaa toonitab, et otseselt projektis osalevatel ettevõttetel ei ole ebaproportsionaalset eelist, sest kõik võimalikud kasutajad pääsevad kogu rajatavale süsteemile juurde võrdsetel tingimustel. Kõigele lisaks võivad isegi teiste majandusharude ettevõtted astuda konsortsiumi liikmeks. Pärast 15 aasta möödumist jääb propeenijuhe ettevõtja omandisse, kuid see ei anna talle mingit eelisseisundit.
(41)
Et propeenijuhe on üleeuroopalise tähtsusega võrgustiku osa, ei kahjusta see ühenduse konkurentsi teiste piirkondade keemiatööstuses.
5.3. Madalmaade märkused
(42)
Madalmaad juhivad tähelepanu sellele, et 1990. aastatel muutus Kirde-Euroopa eteeni ja propeeni tootev piirkond netoeksportijast netoimportijaks ja seda eelkõige Aasia riikide konkurentsi tõttu. Sõltumatute transpordi- ja ladustamis- ja ümberlaadimisvõimaluste puudumise tõttu on kirde-Euroopa eteeni- ja propeeniturg praegu suletud. Abisaava projekti tagajärjel peaks see haru võib-olla oma turu avama. Madalmaad on esitanud kaardi, kus on märgitud rannikuäärsed rajatised üle Euroopa, mille kaudu on võimalik pikaajaliselt või ka ajutiselt juhet propeeniga varustada.
(43)
Madalmaad tuletavad meelde, et tema arvutuste kohaselt on toetuse sotsiaal-majanduslik tasuvus 12 %. Lisaks projekti sisemisele tasuvusläve arvutustele (6,19 %) juhivad Madalmaad tähelepanu, et konkureerivate transpordiliikide tasuvusläved on samuti madalad, olles sõltuvalt transpordiliigist 1 %-8 %. Madalmaad leiavad, et abi võiks lugeda asutamislepingu artikli 87 lõike 3 punkti b põhjal ühisturuga kokkusobivaks, kuivõrd tegemist on suure üleeuroopalist tähtsust omava projektiga.
5.4. Belgia märkused
(44)
Belgia lisab ühismärkustele, et abi, millest ta on komisjonile teatanud, tuleneb komisjoni heakskiidetud riigiabi programmist, ja et komisjoni arvamus, mille kohaselt abi ei ole kooskõlas keskkonnakaitsega seotud riigiabi suunistele, ei ole kooskõlas eelmise hinnanguga, mille komisjon andis Belgia riigiabi programmi kohaldamise kohta.
5.5. Märkused huvitatud isikute tähelepanekute kohta
(45)
Seoses Deutsche Bahn’i märkustega toonitavad kolm liikmesriiki, et abi kasutatakse vaid juhtmete infrastruktuuri ehitamiseks ja mitte transpordi arendamiseks, ja et selle teenustasu määratakse kindlaks arvestades teenustasusid konkureerivate transpordiliikide puhul. Teenustasu tuleb läbipaistev ja erapooletu. Propeeni kasutajad, kes on juba investeerinud laeva- või raudteetranspordi infrastruktuuri, ei lange ebasoodsasse olukorda, kuivõrd juhtmekasutajad vastutavad ise juhtmega ühendamise eest. Lisaks ei ole enamik vee- või raudteetranspordiks vajalikke investeeringuid seotud ainult propeeniga, vaid need aitavad kaasa ka teiste vedelgaaside transportimisele. Deutsche Bahn võib omandada EPCD aktsiaid. Propeenijuhtme projekti õnnestumine võib osutuda Deutsche Bahn’ile oluliseks, sest see avab võimalusi propeeni transportimiseks sisemaale.
(46)
Seoses esimese konkurendi märkustega juhivad kolm liikmesriiki tähelepanu sellele, et polümeerimiseks sobiv propeen on ainus, mida saab kasutada kõikides harudes. Rafineeritud propeeni kasutatakse keemiatööstuse väga harva töötlemise tulemusel eralduva kõrge propaani sisalduse tõttu, mida tuleb töödelda. Pealegi on keemiliselt puhta või rafineeritud propeeni tootjaid vähe. Uute tootmisprotsesside juures keemiatööstuses on märgata polümeerimiseks sobiva propeeni järjest suuremat kasutust. Kvaliteediküsimust on põhjalikult arutatud Põhja-Reini-Westfaali liidumaa majandusministri loodud eritöörühmas. Torujuhe võib panna aluse ühtsele propeeniturule Euroopas.
(47)
Seoses teise konkurendi märkustega toovad kolm liikmesriiki esile, et nii osalejate kui ka sõltumatute ekspertide prognoosid näitavad, et lähemate aastakümnete jooksul kasvab propeeni nõudlus ebaproportsionaalselt. Seega seisneb ülesanne pigem praeguste transpordiliikide võimsuse juures pudelikaelte tekkimise vältimises. Krakkimisseadmetega (millesse SABIC kavatseb oma lubaduse kohaselt investeerida) toodetud propeen sisaldub juhtme tasuvusläve arvutustes. Seda investeeringut praegu kavandatakse, kuid juhtme majandamist see mõjutama ei hakka. Kui SABIC viib oma plaani ellu, on Geleeni keskusel kõnealust juhet rohkemgi vaja, et tagada tegevuse paindlikkus ootamatute tõrgete korral tootmises või tarbimises. Lisaks suurendatakse krakkimisseadmete võimsust praegu Terneuzenis. Need võeti kasutusele 2002. aastal ja need tagavad Antwerpeni ja Rotterdami tarbijatele 300 kt. Juhtme rajamine avab propeenikasutajatele täiesti uusi investeerimisperspektiive sõltumata varustaja asukohast. Pealegi kuuluvad praegused juhtmed vaid üksikutele suurettevõtetele.
6. HINNANG
6.1. Riigiabi olemasolu asutamislepingu artikli 87 lõike 1 tähenduses
(48)
Riigi toetust transpordiinfrastruktuuride ehitamisel või juhtimisel ei pea alati käsitlema riigiabina asutamislepingu artikli 87 lõike 1 tähenduses. Kui aga infrastruktuuri juhtimisega tegelev üksus on seotud majandustegevusega, võib abi selle saajale tuua kaasa konkurentsieelise. Nii EPC kui selle aktsionärid on seotud majandustegevusega. Selles mõttes on antud juhtum väga sarnane Ateena lennukikütuse toru juhtumiga. (14)
Riigi toetuse abil on konsortsiumil võimalik ehitada ja kasutada juhet ja sellega ühendatud seadmeid 25 aasta jooksul, kandmata seejuures kõiki sellega seotud kulusid. Arvestada tuleks järgmisega:
a)
kõnealused riigid ei korraldanud propeenijuhtme ehitamiseks ja juhtimiseks avatud pakkumismenetlust. Asjaomased ametiasutused piirdusid eraalgatusele vastamisega;
b)
propeenijuhe amortiseerub 25 aastaga ja abi määramisega seotud tingimused kehtivad 15 või 25 aastat, kuid juhe jääb lõpuks varade haldamisega ettevõtete omandisse;
c)
põhimõtteliselt võivad propeenijuhtme äriühingus osaleda kõik, kuid tegelikkuses osalevad otseselt selles vaid propeeni- ja eteenitootjad;
d)
propeeniühing peab toimima vastavalt madala kasumi põhimõttele. Tänu abile on Saksamaa osa sisemine tasuvuslävi 5,6 %. Kuid teenustasude süsteem peab arvestama muutustega konkureerivates transpordiliikides. Järelikult ei ole kõrgem tulusus välistatud.
(49)
Nendel põhjustel on EPC-l olemas selektiivne eelisseisund võrreldes ettevõtetega, kes selles projektis ei osale, ja konkurentidega, kes pakuvad muud transporditeenust. Järelikult on antud juhtumi puhul tegemist eraalgatusega, mida riik toetab. On ilmselge, et abi mõjutab liikmesriikide vahelist kaubavahetust. Kasusaajad on suured keemiaettevõtjad, kes kõik tegutsevad maailmaturul. Lisaks hõlmab projekt veotegevust kolme asjaomase liikmesriigi vahel.
(50)
Saksamaa, Madalmaad ja Belgia on täitnud kohustust teatada komisjonile abist vastavalt asutamislepingu artikli 88 lõikele 3. Komisjon juhib tähelepanu sellele, et investeeringu kogumaksumus on suurem kui 25 miljonit eurot ja abi kogusumma ületab toetuse brutoekvivalendi 5 miljoni euroga. Järelikult, isegi kui Belgia antav abi oleks hõlmatud mõne heakskiidetud riigiabi programmiga, kohaldatakse siin keskkonnakaitsega seotud riigiabi tingimuste punkti 76, milles on ettenähtud kohustus komisjonile teatada kavandatavast abist.
6.2. Kõnealuse abi kokkusobivus ühisturuga
(51)
Abi anti transporditegevuse arendamiseks. Propeeni transportimist juhtme kaudu ei saa lugeda propeeni tootmisprotsessi kohandamiseks, vaid tegemist on eraldiseisva teenusega. Propeenijuhet ehitaksid uued juriidilised isikud, mille loomise ainus eesmärk on pakkuda propeeni transportimise teenust. Kuigi EPC aktsionärid toodavad ja töötlevad propeeni, põhjustab uus tegevus konkurentsi eelkõige transporditurul.
(52)
Ent asutamislepingus sätestatud tingimusi, mis käsitlevad transpordiga seotud riigiabi, ei saa kohaldada. Asutamislepingu artikli 73 kohaselt sobib asutamislepinguga kokku abi, mis vastab transpordi koordineerimise vajadustele. Asutamislepingu artikliga 80 piiratakse siiski antud sätteid täpsustades, et “käesoleva jaotise sätted kehtivad raudtee-, maantee- ja veetranspordi suhtes”. Järelikult ei ole võimalik artiklit 73 kõnealuse investeeringu puhul kohaldada.
(53)
Hoolimata abi mitmetest soodsatest mõjudest, ei saa kohaldada ühtegi reeglit, mis komisjon on artikli 87 lõigete 2 ja 3 põhjal välja töötanud määratlemaks, kas riigiabi on ühisturuga kokkusobiv või mitte. Vaid üks väike osa investeeringust on seotud toetatavate piirkondadega, kuid asjaomased kohalikud võimud ei ole luba taotlenud vastavalt piirkondlikku riigiabi andmise juhendiga. Antud juhtumi puhul ei saa kohaldada ka keskkonnakaitsele antava riigiabi kohta kehtestatud suuniseid. Võrreldes konkurentide transpordivahenditega saastab propeenijuhe vähem ja seda isegi võrreldes raudtee- ja veetranspordiga. Seega väheneks saastatus oluliselt. Siiski ei luba komisjon põhimõtteliselt investeerimisabi, mis toob kaasa abisaajate konkurentide saastuse vähenemise. Pigem peab komisjon teatavatel tingimustel sobivaks riigiabi määramist, kui abisaaja vähendab enda tekitatud saastust.
(54)
Seepärast hindas komisjon meedet, tuginedes otseselt asutamislepingu artikli 87 lõike 3 punktile c. Selle sätte kohaselt saab ühisturuga kokkusobivaks pidada abi, mis on mõeldud teatud majandustegevuse või teatud majanduspiirkondade arengu soodustamiseks, kui niisugune abi ei muuda ebasoovitavalt kaubandustingimusi määral, mis oleks vastuolus ühiste huvidega. Propeenijuhtme kasutamise tulemusena jaotub osa raudtee-, maantee- ja veetranspordi koormusest ümber ning see on majandustegevus.
(55)
Transpordiinfrastruktuuride puhul on komisjon varasemalt lubanud abi anda, kui turg ei paku ettevõttele säästva liikluse tagamiseks vajalikku avalikku transpordiinfrastruktuuri. (15) Seadmetele, millele on kõigil olemasolevatel ja võimalikel kasutajatel vaba juurdepääs võrdsetel tingimustel, on komisjon lubanud anda abi, mis moodustab kuni 50 % kogu projekti maksumusest. Propeenijuhe vähendab heitkoguseid nagu ka põhjenduses 38 osutatud transpordiinfrastruktuuride projektid, ning on võrreldes teiste transpordiliikidega kindlam. Samuti aitaks see kaasa liiklusummikute vähenemisele. Peale selle on komisjon nõus Madalmaade, Belgia ja Saksamaa ametivõimudega, et lisaks eelistele, mida projekt kujutab keskkonnale ja tööstusele, on sellel strateegiline tähtsus ka asjaomase piirkonna keemiatööstusele. Projekt oleks kasulik ka ühenduse teiste piirkondade tootjatele, kus on propeeni ülepakkumine, sest projekt lihtsustab nende toodangu müüki. Menetluse raames ei ole ükski ühisturu teiste piirkondade konkurent eitanud selle projekti soodsat mõju.
(56)
Konkurentsi kahjustamine propeeniturul on piiratud, sest kõigil konkurentidel on juhtmele vaba juurdepääs. Sellest põhimõttest kinnipidamine on tagatud 25 aastaks, mis vastab juhtme amortisatsiooniperioodile. Juhtme läbilaskevõime peaks olema piisav, et hoida lähema 20 aasta jooksul ära pudelikaelte tekkimine.
(57)
Abi, millest komisjonile teatati, võib lugeda vajalikuks ja eesmärkidega proportsionaalseks. Abi ärajäämisel oleks investeeringute tasuvus liiga madal ning projekti jääks teostamata. Lõpuks tuleb esile tõsta, et toetus on piiratud viisil, mis võimaldab asjaomastel ettevõtetel saavutada normaalne sisemine tasuvuslävi. Antud juhtumi puhul tuleb sisemine tasuvuslävi arvutada kogu projektile (kaasa arvatud “Pilot 1”), mitte osadele eraldi, sest need on üksteisega tihedalt läbipõimunud ja ei oleks loogiline investeerida vaid ühte ossa. Kui propeenijuhe rajataks vaid osaliselt, oleks transporditava propeeni mahud väiksemad, mis annaks väiksema sisemise tasuvusläve ning vähendaks keskkonnakaitse, liiklusturvalisuse ja tööstusega seotud eeliseid. Kogu projekti ulatuses 25 aasta peale tehtud arvutuste kohaselt on sisemine tasuvuslävi 6,19 %, 15 aasta puhul oleks see vaid 2,75 %. Ilma toetusteta oleksid need näitajad vastavalt 3,80 % ja - 0,24 %. Arvutuste põhjal tehtud oletused on realistlikud ja loogilised, isegi olles arvestanud huvitatud isikute märkustega. Isegi 6,19 % sisemine tasuvuslävi oleks sellist tüüpi projekti puhul normaalne või madalam kui normaalne. Teiste Euroopa keemia- ja naftatoodete transportimiseks mõeldud juhtmevõrgustike sisemine tasuvuslävi 25 aasta peale pärast maksude maksmist on 9 %-13 %. Ameerika Ühendriikide samalaadsete süsteemide sisemine tasuvuslävi on pisut kõrgem ehk 11 %-15 %. Elektrijaamadel ja teistel sarnastel rajatistel on see lühemate ajavahemike puhul, näiteks 15 aasta puhul 10 %-13 %. Keemiatööstuse vastavad ootused uute rajatiste ja seadmetega seoses on kõrgemad kui 15 %, samal ajal kui nende tulusus kipub sõltuvalt seadmetest ja maksukorrast olema madalam (9 %-15 %). Peale selle ületab see keskmise raudteetranspordi tulu (1 %-3 %) ja puistekauba autotranspordi oma (3 %-4 %), kuid on võrreldav keemiatoodete veetranspordi omaga (7 %-8 %).
(58)
Konkurentsi moonutused otseselt projektis osalevate ettevõtete ja teiste keemiatööstuse ning muude seotud eriharude ettevõtete vahel on piiratud. Esiteks kasutaksid propeenijuhet paljud ettevõtted, mitte ainult konsortsiumi liikmed. Suurem osa propeenist kasutatakse integreeritud keemiatööstuskeskustes, kus toodetud derivaadid suunatakse kohe edasi teistesse tootmisprotsessidesse, mida viiakse läbi teistes ettevõtetes, kaasa arvatud KVEd. Teiseks on igal äriühingul vabadus astuda kõigiga võrdsetel tingimustel konsortsiumi liikmeks. Seda, et konsortsiumi liikmetel on võrdsed tingimused, näitab samuti, et olulist ühe või mitme antud keemiaharu ettevõtte eelistamist ei ole. Võttes arvesse madala kasumi põhimõtet ja et teenustasu määratakse kindlaks tasemel, mis ainult tugevdab teiste transpordiliikide konkurentsivõimet, seisneb selle haru eelis pigem suurenenud paindlikkuses ja propeeni vahetus kättesaadavuses kui rahalises eelisseisundis.
(59)
On tõsi, et propeenitootjatele, kelle toodetav propeen ei ole nii puhas kui polümeerimiseks sobiva propeeni puhul, ei saa torujuhtmest suurt kasu. Teataval määral piiravad alati torujuhtme kasutamist normatiivid ning valitud normatiiv tagab juhtme võimalikult laia kasutamise. Teataval määral võib propeenijuhe vähendada tootjatevahelist konkurentsi kvaliteedi osas, kuid seda hakkab piirama tõsiasi, et tehnilistel põhjustel on enamikul keemiaettevõtetel tarvis polümeerimiseks sobiva puhtusega ja mitte sellest madalama puhtusastmega propeeni. Igal juhul ei takista propeenijuhe teistsuguse puhtusega propeeni transporti raudteel ja veeteedel. Kõige olulisem positiivne mõju konkurentsile tuleneb varustamise suuremast paindlikkusest ning polümeerimiseks sobiva propeeni standardimisest, mis lihtsustab nende kasutajate ülesannet, kes soovivad oma varustajat vahetada.
(60)
Ühenduse keskkonnakaitsele antava riigiabi suuniste punkti 29 kohaselt võib komisjon ettevõtjatele kohaldatavate ühenduse normatiivides rangemate normatiivide täitmiseks anda investeeringutoetust, mis võib olla kuni 30 % bruto toetuse saamise tingimustele vastavatest investeerimiskuludest. Olgugi, et eespool nimetatud suuniseid ei saa kohaldada kõnealuste investeeringute suhtes, juhib komisjon tähelepanu, et puudub ühenduse normatiiv, mis kohustaks osalevaid ettevõtteid kõnealust investeeringut tegema. Kogu abi, kus on arvestatud ka “Pilot 1-le” antav summa, on väiksem kui 30 %. Kuid mitmed elemendid muudavad kõnealuse projekti erinevaks põhjenduses 38 käsitletud transpordiinfrastruktuuridest ja seletavad, miks kõnealuse projekti puhul ei saa abi osatähtsus olla suurem. Varasemad otsused käsitlesid näiteks raudtee- ja veetranspordi infrastruktuuridega seotud projekte, mis pidid asendama autotransporti, mitte aga transportimist torujuhtme abil, mis peaks hakkama asendama raudtee- ja veetransporti. Pealegi kujutab torujuhe infrastruktuuri, millega saab vedada pikkade vahemaade taha ning tegemist ei ole lihtsalt ühe kindla koha või kitsa lõigu rajatisega. Samuti tuleb arvestada, et seda infrastruktuuri saab kasutada vaid propeeni ja mitte teiste ainete transportimiseks. Lisaks on torujuhtme käitajad samal ajal ka olulised juhtme kasutajad. Isegi kui eelis ei seisne esmajoones transpordikulude languses, vaid paindlikumas varustamises, saavad nad igal juhul sellest suurt kasu. Võttes arvesse kõiki neid põhjusi näib kogu abi suurus olevat asjakohane.
(61)
Nagu väidab Deutsche Bahn, kahjustab propeenijuhe konkurentsi vee- ja raudteetransporditurul. Komisjon märgib, et kõnealused moonutused ei ole seotud kõnealuse projekti iseloomuga, samas on komisjon sellelaadseid moonutusi aksepteerinud muude transpordiinfrastruktuuri projektide puhul, sest ta on leidnud, et projektide eelised on need üle kaalunud. Võttes arvesse kõiki esitatud väiteid, on komisjon arvamusel, et konkurentsi moonutused on võrreldes projekti kasuteguriga nii väiksed, et need võib tunnistada vastuvõetavateks. Samuti järeldab komisjon, et teatatud abist tulenev konkurentsimoonutus ei ole liialt suur.
7. KOKKUVÕTE
(62)
Rotterdami, Antwerpeni ja Ruhri piirkonna vahel propeenijuhtme ehitamiseks antav 3 685 480 euro, 18 682 000 euro ja 4 000 000 euro suurune abi, millest Belgia, Saksamaa ja Madalmaad komisjonile teatasid, on riigiabi asutamislepingu artikli 87 lõike 1 tähenduses.
(63)
Kõnealune abi on kokkusobiv ühisturuga arvestades järgmisi üksikasju: heitkoguste ja liiklusummikute vähendamine, projektiga kaasnev turvalisuse kasv; projekti tähtsus huvitatud piirkondade keemiatööstusele; konkurentsimoonutuste piiramine, pidades kinni madala kasumi, kolmandate isikute juhtmevõrgule juurdepääsu (“open access/common carrier”) ja võrdse kohtlemise põhimõtetest, ning asjaolu, et abi on piiratud viisil, mis ei võimalda normaalsest kõrgemat tootlust,
ON VÕTNUD VASTU KÄESOLEVA OTSUSE:
Artikkel 1
Rotterdami, Antwerpeni ja Ruhri piirkonna vahelise propeenijuhtme ehitamiseks antav abi, millest on teatanud Belgia, Saksamaa ja Madalamaad vastavalt 3 685 480 euro, 18 682 000 euro ja 4 000 000 euro ulatuses, on ühisturuga kokkusobiv.
Artikkel 2
Käesolev otsus on adresseeritud Belgia Kuningriigile, Saksamaa Liitvabariigile ning Madalmaade Kuningriigile.
Brüssel, 16. juuni 2004

Labels: 4
1
19
8
18